من بعد تبهديلة اللائحة النسائية للاشتراكي الموحد فخريبكَة، اللي كلها محجبات وعيالات ماحاطينش تصاورهم، الاتحاد الاشتراكي حتى هو مشا على نفس الخطى، وحط لائحة شوهة فجماعة الفنيدق. لائحة الاتحاد الاشتراكي النسائية فالفنيدق فيها 4 صور فقط لنساء دايرين الدرة، بينما المرشحات ال6 الأخريات حتى وحدة فيهم ما حاطين تصاورهم، بمنطق “المرا عورة” و”حشومة تبان”. ولو كان هذ الحزب إسلامي نتفهمو هذ الإهانة تدار فحق المرشحات، بعتبارهن “عورة” و”سلعة جنسية” و”حلوى مكشوفة”، لكن الغريب هو أن هذ الأحزاب اشتراكية وكتدافع على مبادئ اليسار والمساواة بين الجنسين، الشي اللي ماكتجرمهاش هذ اللوائح، وكتبين أن هذ الأحزاب فالعمق خوانجية فأفكارها ومخبية تحت غطاء الحداثة والتقدم اللي ماكطبقوش فالواقع.ب 
هذ الحملة عرات على تخونيج الأحزاب الاشتراكية. بمنطق المرا حشومة وعورة.. اللائحة النسائية لمرشحي جماعة الفنيدق من الاتحاد الاشتراكي نصها داير الفولار والنص لاخر ماحاطينش تصويرتهم كَاع